[Urbanus Episcopus servus servorum Dei, dilecto filio Abbati Cluniacensi, salutem et Apostolicam benedictionem. In nostra constitutus præsentia nobis humiliter supplicasti ut, cum Monasterium tuum in civitate Parisiensi habeat quandam domum, in qua fratres Cluniacensis Ordinis insudantes litterarum studio commorantur, construendi Oratorium in eadem domo ad opus fratrum ipsorum tibi licentiam concedere dignaremur. Nos itaque tuis supplicationibus inclinati, tibi licentiam concedimus postulatam: ita tamen quod per hoc venerabili fratri nostro Episcopo Parisiensi, vel Parochiali Ecclesiæ nullum præjudicium generetur. Datum Viterbii II. Kalendas Aprilis, Pontificatus nostri anno primo.]